tartuNLP/wikipedia-smugri-20251201 huggingface dataset:
Sabri Khan

Sabri Khan (21. toukokuuta 1927 Moradabad – 30. marraskuuta tai 1. joulukuuta 2015 New Delhi) oli intialainen saranginsoittaja. Hän edusti Senian gharanaa eli koulukuntaa, jonka tyyli juontaa juurensa Tansenin perintöön.
Khan sai musiikkikasvatusta ensin isoisältään ja sitten isältään. Hänelle myönnettiin useita tunnustuksia, kuten Sangeet Natak Akademin palkinto, Padma Shri (1992) ja Padma Bhushan (2006). Hän loi myös kansainvälisen uran, jonka aikana esiintyi Afganistanissa, Pakistanissa, Kiinassa, Japanissa, silloisessa Neuvostoliitossa, Venäjällä, Yhdysvalloissa, Kanadassa, Isossa-Britanniassa, Ranskassa, Saksassa, Alankomaissa, Belgiassa, Italiassa, Espanjassa, Tšekissä, Slovakiassa, Bulgariassa, Ruotsissa, Norjassa, Suomessa ja Meksikossa. Khan esiintyi Jehudi Menuhinin kanssa ja toimi vierailevana professorina Washingtonin yliopistossa.
Khan soitti sarangia esimerkiksi Intian itsenäistymisen aattona Intian parlamenttitalossa. Hän esiintyi myös Vallabhbhai Patelille tämän sairastuttua.
Khan vietiin 88-vuotiaana hengitysvaikeuksista kärsineenä sairaalaan, jossa hänet todettiin kuolleeksi. Joulukuussa 2018 häntä kunnioitettiin omalla postimerkillä. Muusikot Kamal Sabri (sarangi) ja Sarwar Sabri (tabla) ovat hänen poikiaan.
Uinti kesäolympialaisissa 2020 – miesten 50 metrin vapaauinti

Miesten 50 metrin vapaauinnissa Tokion kesäolympialaisissa 2020 kilpaillaan 30. heinäkuuta – 1. elokuuta Tokyo Aquatics Centressä. 
Karsintarajan rikkoneet urheilijat.
Tapahtumaan voi osallistua sellaiset urheilijat, jotka ovat rikkoneet ns. A-rajan eli olympialaisten karsintarajan. Samasta maasta saa osallistua kuitenkin korkeintaan kaksi urheilijaa yhdelle matkalle. Jos 878 uimarin kokonaisraja olympialaisten uintiin ei ole täyttynyt A-rajan rikkoneista uimareista, voi olympialaisiin päästä B-rajan, eli olympialaisten valintarajan, rikkoneet urheilijat. FINA kutsuu nämä urheilijat olympialaisiin.
Aikataulu.
Ajat ovat Japanin aikaa (UTC+9).
Samsung Galaxy Ace 4

Samsung Galaxy Ace 4 on Samsung Electronicsin kehittämä älypuhelin, joka julkaistiin elokuussa 2014. Puhelimessa on keskusmuistia 512 megatavua ja flash-muistia 4 gigatavua. Ace 4:n näytön koko on 4 tuumaa ja puhelimen paino on 123,8 grammaa. Irrotettavan litiumioniakun kapasiteetti on 1 500 milliampeerituntia. Takakameran tarkkuus on viisi megapikseliä ja etukameran 0,3 megapikseliä. Käyttöjärjestelmänä on Android 4.4.2 KitKat. Puhelimessa on FM-radio.
Arctic Design Week

Arctic Design Week on muotoiluaiheinen tapahtumaviikko, joka järjestetään vuosittain Rovaniemellä. Näitä tapahtumia on järjestetty vuodesta 2009. Muotoilun viikko sisältää foorumeita, taidetta ja kulttuuria, ruokatapahtumia, bisnestapahtumia sekä muita muotoiluun liittyviä tapahtumia. 
Arctic Design Week koostuu kolmesta tukijalasta; bisnestapahtumista kuten Arctic Design Foorumit, ÄÄRI Arctic Design Exposta ja Arktista Vimmaa Kaupunkifestivaalista. 
&lt;mapframe latitude="66.494097" longitude="25.718822" zoom="11" width="200" height="120" align="right" /&gt; Vuoden 2020 Arctic Design Week järjestettiin 16. – 22.3.2020 Rovaniemellä, Lapissa. Koronaviruspandemian takia tapahtuma muutti jonkin verran muotoaan.
Vuoden 2020 Arctic Design Weekin ohjelmakokonaisuuksia.
Vuoden 2020 Arctic Design Weekin ohjelmakokonaisuuksia ==
Vaikuttaja- ja bisnesfoorumit.
Arctic Design Foorumeita on järjestetty eri lokaatioissa ympäri Rovaniemeä. Vuosina 2019 ja 2020 foorumit järjestetään Kulttuuritalo Korundissa Rovaniemen keskustassa. Foorumeita on järjestetty myös Tiedekeskus Pilkkeessä ja Lapin yliopistolla.
Puhujat Arctic Design Weekillä.
Puhujat vuonna 2020: 
Elinvoimaa muotoilusta foorumissa torstai 19.3.2020:
Menestystä muotoilulla foorumissa perjantaina 20.3.2020:
ÄÄRI Arctic Design Expo.
Ääri Arctic Design Expo 2020.
Ääri Arctic Design Expo järjestetään 20.–21.3.2020 ensimmäistä kertaa paikkana Kalotinlinna Rovaniemellä. Expossa monet designyritykset tuovat tuotteensa yleisön eteen helposti lähestyttävästi. Tapahtumaan on ilmainen sisäänpääsy. Paikan päällä on myös paikallisten yritysten pienimuotoinen muotinäytös.
Arktista Vimmaa -kaupunkifestivaali.
Englanniksi käännettynä Arctic Passion city festival koostuu monista paikallisten järjestämistä tapahtumista. Mukana ovat mm. VisitRovaniemi, Rovaniemen kaupunki ja kaupunginkirjasto, Lapin yliopiston Taiteiden tiedekunta, kauppakeskukset, yrityksiä, urheiluseuroja, taiteilijoita, elokuvateattei BioRex Rovaniemi, Valsa ry, Lapin taiteilijaseura ja Maahiset ry sekä monia muita.
Arctic Design Week on luotu edistämään Arktisen alueen muotoilua ja yritystoimintaa. Se yhdistää muotoilutuottajia muotoilun tarvitsijoihin ja toimii oppimisalustana opiskelijaryhmille. 
Muotoja-lehti.
Muotoja-lehti tuotetaan ensimmäistä kertaa vuodelle 2020. Lehden tarkoitus on mainostaa, ja laajentaa kuvaa muotoilusta sekä näyttää, miten paljon paikallista osaamista ja intoa muotoiluviikon järjestäminen on vaatinut. Se tuo myös esille paikallista yritysosaamista sekä arktista mutoilua. 
Arctic Design Week on osa World Design Weeks verkostoa.
Närhikirjoahven

Närhikirjoahven ("Caquetaia spectabilis") on kirjoahventen (Cichlidae) heimoon kuuluva makean veden kalalaji, jota pidetään myös akvaariossa. Lajilla on myös pieni taloudellinen merkitys ruokakalana. Sen tieteellinen lajinimi "spectabilis" tulee latinan kielestä ja viittaa lajin silmiinpistävään ulkonäköön.
Närhikirjoahven voi kasvaa korkeintaan 19 senttimetrin mittaiseksi. Laji saavuttaa sukukypsyyden keskimäärin 5,08 senttimetrin mittaisena. Koiraat ovat naaraita kookkaampia ja värikkäämpiä.
Närhikirjoahventa tavataan Brasiliasta ja Guyanasta. Se elää noin 26–27 asteen lämpöisissä vesissä, joissa kasvaa runsaasti vesikasveja. Närhikirjoahven saalistaa ravintonsa väijymällä. Kudun aikana naaras munii noin 400–1 500 munaa. Sekä koiras että naaras vartioivat munia siihen saakka kunnes ne kuoriutuvat.
Rubidiumkarbonaatti

Rubidiumkarbonaatti (Rb2CO3) on rubidium- ja karbonaatti-ionien muodostama epäorgaaninen ioniyhdiste. Yhdistettä käytetään rubidiumin ja sen yhdisteiden sekä erikoislasien valmistamiseen ja orgaanisen kemian synteeseissä.
Ominaisuudet, valmistus ja käyttö.
Huoneenlämpötilassa rubidiumkarbonaatti on valkoista tai väritöntä kiteistä ainetta. Yhdisteen alkeiskoppi on monokliininen. Rubidiumkarbonaatti imee kosteutta eli se on hygroskooppista. Se liukenee erittäin hyvin veteen ja liuokset ovat emäksisiä. Kidevedettömän yhdisteen lisäksi tunnetaan myös kidevedellinen monohydraatti (Rb2CO3·H2O).
Rubidiumia sisältävistä mineraaleista muodostetaan alunoita ja liuokseen lisätään kaliumkarbonaattia. Liuoksesta rubidiumkarbonaatti erotetaan kiteyttämällä. Yhdistettä voidaan valmistaa myös johtamalla hiilidioksidia rubidiumhydroksidiliuokseen tai rubidiumhydroksidin ja ammoniumkarbonaatin reaktiolla ja haihduttamalla vesi pois.
2 RbOH + CO2 → Rb2CO3 + H2O
2 RbOH + (NH4)2CO3 → Rb2CO3 + 2 NH3 + 2 H2O
Rubidiumkarbonaatti voidaan pelkistää metalliseksi rubidiumiksi ja siitä valmistetaan useita rubidiumin yhdisteitä esimerkiksi halogenideja. Rubidiumkarbonaatti parantaa lasin kestävyyttä ja alentaa sen lämmönjohtavuutta ja sitä käytetään erikoislasien ja lasikuitujen valmistuksessa. Orgaanisen kemian synteeseissä yhdistettä käytetään emäksenä.
Jules Sedney

Jules Sedney (28. syyskuuta 1922 – 18. kesäkuuta 2020) oli Surinamen viides pääministeri 1969–1973 ja Surinamen keskuspankin johtaja 1980–1983.
Elämä.
Sedney pääsi maansa pääministerin virkaan 20. marraskuuta 1969. Hän pyrki urallaan Surinamen itsenäistymiseen. Sedneyn virka pääministerinä päättyi 24. joulukuuta 1973. Vuonna 1980 hänestä tuli Surinamen keskuspankin pääjohtaja. Tämä virka kuitenkin päättyi vuonna 1983, kun Sedney joutui riitaan Dési Boutersen kanssa. Hän joutui lähtemään maanpakoon samana vuonna. Samana vuonna häneltä myös riistettiin Surinamen kansalaisuus. Sedney vietti Alankomaissa kuusi vuotta, kunnes hänelle annettiin lupa palata kotimaahansa vuonna 1989.
Sedney kuoli 18. kesäkuuta 2020. Hän oli aikaisemmin joutunut sairaalahoitoon.
Topix

, joka tunnetaan yleisesti nimellä TOPIX, on Tokion pörssin osakeindeksi, joka seuraa kaikkia pörssin ensimmäisen osion kotimaisia yrityksiä. Sen ensimmäinen osa sisältää indeksin suurimmat yritykset, kun taas toinen osa koostuu pienemmistä yrityksistä. TOPIX-indeksi lasketaan noin 2000 osakkeen pohjalta, ja indeksiä on laskettu heinäkuusta 1969 alkaen.
Baldwinella aureorubens

Baldwinella aureorubens on heloahventen (Anthiadidae) heimoon kuuluva kalalaji. Se on sukunsa "Baldwinella" tyyppilaji.
"B. aureorubens" -lajin pituus on tavallisesti 25 senttimetrin luokkaa ja voi olla maksimissaan noin 30 senttimetriä. Sen ruumiin selkäosat ovat vaaleanpunaiset tai punertavat, kyljet ja vatsapuoli ovat vaaleammat. Lajilla on kylkiviivallaan 42–50, yleensä 43–48 suomua. Sen selkäevässä on yleensä kymmenen, toisinaan yksitoista piikkiruotoa ja 13–16, yleensä 15 pehmeää ruotoa. Selkäevän piikki on yleensä neljäs. Peräevässä on kolme piikkiruotoa ja 7–9, yleensä kahdeksan pehmeää ruotoa. Pyrstöevä on erittäin haarautunut.
"B. aureorubens" -lajia tavataan pääasiassa Atlantin valtamereltä Yhdysvaltain rannikolta sekä Etelä-Amerikan Karibianmeren ja Atlantin valtameren rannikoilta. Se elää 146–439 metrin syvyydessä vedenpinnasta.
Merced

Merced on kaupunki Kalifornian osavaltiossa Yhdysvalloissa. Sen väkiluku oli vuoden väestönlaskennassa 78 958. Rautatieyhtiö Central Pacific Railroad perusti kaupungin vuonna 1872, ja siitä tuli kunta 1. huhtikuuta 1889. Kaupunki nimettiin Mercedjoen mukaan. Se on Mercedin piirikunnan hallintokeskus.
Malawinahvenet

Malawinahvenet ("Iodotropheus") on kirjoahventen (Cichlidae) heimoon kuuluva kalasuku. Siihen kuuluu kolme lajia, joita tavataan Afrikasta:
Ludmila Dvořáková

Ludmila Dvořáková (11. heinäkuuta 1923 Kolín – 30. heinäkuuta 2015 Praha) oli tšekkiläinen oopperalaulaja, äänialaltaan sopraano.
Dvořáková opiskeli Prahan konservatoriossa. Hän pohti alun perin ryhtymistä pianistiksi tai viulistiksi, mutta päätyi valitsemaan urakseen laulamisen, jota hän opiskeli Jarmila Vavrdovan johdolla vuosina 1942–1949. Hän teki oopperadebyyttinsä vuonna 1949 Ostravassa Leoš Janáčekin "Katja Kabanovan" nimiroolissa. Tämän jälkeen Dvořáková esiintyi nimirooleissa "Jenůfassa", "Rusalkassa" ja "Aidassa". Hän esiintyi myös Almavivan roolissa "Figaron häissä" ja Leonorena "Trubaduurissa". Dvořáková totesi vuonna 2014, että tšekinkielisiä oopperoita ei paljon esitetty noihin aikoihin Tšekkoslovakian ulkopuolella. Hän harjoitteli itse kolmetoista tšekkiläistä roolia ja myöhemmin esitti myös ulkomailla konserttilaulajana Bedřich Smetanan, Bohuslav Martinůn, Janáčekin ja Antonín Dvořákin lauluja. 
Dvořáková työskenteli vakituisesti Bratislavassa vuosina 1952–1954 ja Prahassa vuosina 1954–1960. Prahan-vuosina hänen rooleihinsa kuuluivat Leonore ("Fidelio"), Octavian ("Ruusuritari"), Ariadne, Tosca ja Marschallin ("Ruusuritari"). Alun perin hän oli ajatellut suuntautua italialaiseen ohjelmistoon, mutta hänen kysyntänsä raskaampiin saksalaisrooleihin kasvoi, jolloin hän luopui alkuperäisestä suunnitelmastaan. Vuonna 1960 Dvořáková liittyi Staatsoper Unter den Lindeniin, jossa hänen rooleihinsa kuului Brünnhilde ("Valkyyria"). Brünnhilden roolin hän tulkitsi myös Covent Gardenissa vuonna 1966 Georg Soltin johdolla. Metropolitan-oopperassa hän teki ensiesiintymisensä samana vuonna Leonoren roolissa ("Fidelio"). Wieland Wagnerin kutsumana Dvořáková esiintyi Bayreuthin oopperajuhlilla kuuden kauden ajan vuodesta 1965 alkaen. Hänen rooleinaan siellä olivat Gutrune ja Venus ("Tannhäuser"), Brünnhilde ("Valkyyria"), Kundry ("Parsifal") ja Ortrud ("Lohengrin"). Vuonna 1971 Dvořáková esiintyi taas Soltin johdolla Covent Gardenissa, tällä kertaa Isolden roolissa oopperassa "Tristan ja Isolde". Myöhemmin samana vuonna hän esiintyi eisllä Colin Davisin johdolla Leonorena "Fidelion" tuotannossa. Vuonna 1974 hän teki esiintymisen Staatsoper Unter den Lindenissä nimiroolissa Emil Petrovicsin yksinäytöksisessä koomisessa konserttioopperassa "Lysistrata". 
Dvořáková otti myöhemmällä urallaan myös mezzosopraanorooleja, joita olivat Herodias ("Salome") ja Kostelnicka ("Jenůfa"). Hän vetäytyi laulu-uraltaan vuonna 1985, sai vuonna 2002 Thalia-palkinnon ja vuonna 2012 tšekkiläisen musiikin edistämisestä Antonín Dvořák -palkinnon. Hän oli vuodesta 1950 naimisissa Rudolf Vašatan kanssa, kunnes mies kuoli vuonna 1982. Dvořáková itse kuoli tulipalossa Prahassa 92-vuotiaana.
Putous Allstars

Putous AllStars on suomalaisen "Putous"-viihdeohjelman syksyllä 2020 MTV3-kanavalla esitetty erikoiskausi, jossa ohjelmaan palasi sarjassa aiemmin mukana olleita näyttelijöitä. Neliosaisen kauden jokaisessa jaksossa oli vaihtuvat näyttelijät, jotka toivat takaisin muun muassa vanhat sketsihahmonsa. Mukana ovat perinteiset ohjelmaosiot, kuten Tulikoe, Näytön paikka ja Viikkokatsaus. Kauden aikana näyttelijät keräsivät myös rahaa Pelastakaa Lapset -järjestölle.
Kaudella joka jaksossa vaihtuvina näyttelijöinä esiintyivät Jenni Kokander, Riku Nieminen, Kiti Kokkonen, Christoffer Strandberg, Jussi Vatanen, Mikko Töyssy, Minka Kuustonen, Mikko Penttilä, Ernest Lawson, Mari Perankoski, Timo Lavikainen, Iina Kuustonen, Pilvi Hämäläinen ja Antti Tuomas Heikkinen. Kauden juontajana toimi Joonas Nordman.
"AllStars"-kaudella oli oma osio, Kansan Hahmot. Osiossa valittiin joka jaksossa yksi kansanhahmottaja, joka loi kaksi äänestettyä hahmoa.
Francesco Durante

Francesco Durante (31. maaliskuuta 1684 Frattamaggiore – 13. elokuuta 1755 Napoli) oli italialainen säveltäjä ja musiikkipedagogi.
Durante opiskeli Roomassa ja todennäköisesti Napolissa. Vuodesta 1710 hän opetti Sant'Onofrion konservatoriossa. Hän työskenteli musiikkijohtajana Conservatorio dei Poveri di Gesù Cristossa (1728–1739) ja vuodesta 1742 opettajana Conservatorio di Santa Maria di Loretossa. Vuonna 1745 Durante seurasi Leonardo Leoa Sant'Onofrion konservatorion pääopettajana. Hänen johdollaan opiskelivat muiden muassa Niccolò Jommelli, Niccolò Piccinni, Giovanni Battista Pergolesi, Giovanni Paisiello, Tommaso Traetta ja Leonardo Vinci.
Duranten sävellyksiin kuuluu motetteja, messuja, oratorioita, musiikillinen versio Valitusvirsistä, cembalokappaleita ja jousisoitinmusiikkia.
Simona Richter

Simona Marcela Richter (s. 27. maaliskuuta 1972 Reșița) on romanialainen judoka ja judovalmentaja.
Richter osallistui kolmiin olympialaisiin. Barcelonan olympialaisissa 1992 hän hävisi molemmat kamppailunsa ja sijoittui 13:nneksi. Atlantan olympialaisissa 1996 Richter voitti yhden ja hävisi kaksi kamppailua sijoittuen yhdeksänneksi. Sydneyn olympialaisissa 2000 hän saavutti olympiapronssia häviten yhden viidestä kamppailustaan.
Euroopan-mestaruuskilpailuissa Richter oli avoimessa sarjassa hopealla Pariisissa 1992 sekä pronssilla Birminghamissa 1995 ja Haagissa 1996.
Romanian mestaruuden Richter voitti 14 kertaa.
Kilpailu-uran jälkeen Richter toimi maajoukkuevalmentajana.
Audi 80 (B1)

Audi 80 B1 (Typ 80) on Audi 80:n ensimmäisen sukupolven malli, jota valmistettiin vuosina 1972–1978. Se korvasi edeltäneen Audi F103 -mallisarjan ja seuraajaksi tuli B2.
Audi 80 B1 (1972–1978).
Ensimmäisen sukupolven Audi 80 esiteltiin heinäkuussa 1972 kaksi- ja neliovisina sedaneina. Se oli aikanaan edistyksellinen auto etuvetoisuutensa ja tilankäyttönsä vuoksi. Sisätilat olivat edeltäjää suuremmat, vaikka pituutta olikin 20 senttimetriä vähemmän. Samaa pohjalevyä käytettiin myös seuraavana vuonna markkinoille tulleessa Volkswagen Passatissa. Perusmalleissa oli kaksi pyöreää ajovaloa, kun taas ylellisemmässä GL-mallissa ja urheilullisessa GT:ssä puolestaan neljä. Australiassa, Yhdysvalloissa ja Kanadassa autoa myytiin Audi Fox -nimisenä. Audi 80 valittiin Vuoden autoksi Euroopassa 1973.
Vuonna 1975 esiteltiin viisiovinen farmarimalli Avant.
Syksyllä 1976 mallin ulkonäköä muokattiin vastaamaan hiljattain esiteltyä suurempaa Audi 100 (C2) -mallia. Ajovalot muuttuivat neliskulmaisiksi ja takavaloista tuli aiempaa leveämmät.
Tommaso Traetta

Tommaso Michele Francesco Saverio Traetta (30. maaliskuuta 1727 Bitonto – 6. huhtikuuta 1779 Venetsia) oli italialainen säveltäjä. Hän oli Niccolò Jommellin tavoin Christoph Willibald Gluckin edeltäjä oopperan uudistajana 1700-luvulla.
Traetta opiskeli Napolissa ja toimi vuosina 1758–1765 Parman herttua Filipin musiikkimestarina. Vuosina 1765–1768 hän johti Venetsian Conservatorio dell'Ospedalettoa, ja vuosina 1768–1775 hän johti Venäjällä Katariina Suuren hovin musiikkielämää. 
Oopperasäveltäjänä Traetta hylkäsi selkeän erottelun resitatiivin ja aarian välillä. Hänen resitatiiveissaan on usein emotionaalista voimaa, ja hänen aariansa usein edeltävät draamallisia tapahtumia sen sijaan että keskeyttäisivät sen. Orkesterille Traetta antoi totuttua suuremman roolin. Gluckin tavoin hän usein sijoitti kuoro-osuuksia suoremmin tapahtumien keskelle. Hän hyödynsi usein myös baletillista ainesta. Kaikkiaan Traettan tuotantoon kuuluu 48 oopperaa, joiden joukossa ovat "Sofonisba" (1762) ja "Ifigenia in Tauride" (1763). Hän sävelsi myös Stabat Materin ja oratorion "Salomone" (1768).
Isak Smeds

Isak Eriksson Smeds (31. toukokuuta 1856 Petolahti – 10. elokuuta 1936 Helsinki) oli suomalainen opettaja ja toimittaja.
Smedsin vanhemmat olivat talollinen Johan Erik Prost ja Maria Lovisa Ribacka. Hän pääsi ylioppilaaksi Vaasan lyseosta vuonna 1880 ja valmistui filosofian kandidaatiksi Helsingin yliopiston historiallis-kielitieteellisestä osastosta vuonna 1887.
Smeds työskenteli opettajana Helsingissä vuosina 1888–1892, Porvoossa vuosina 1892–1898 ja Pietarsaaressa vuosina 1898–1899. Hän oli Haminan kadettikoulun suomen ja ruotsin kielen lehtori vuosina 1899–1901 ja Joensuun lyseon ruotsin kielen lehtori vuosina 1901–1927.
Smeds työskenteli "Borgå Nya Tidningin" aputoimittajana vuonna 1893. Hän teki aloitteen "Jakobstads Tidningin" perustamisesta ja oli sen ensimmäinen päätoimittaja vuosina 1898–1899. Smeds toimitti myös "Fredrikshamns Tidningiä" vuosina 1899–1901.
Smeds keräsi ja julkaisi Pohjanmaan ruotsinkielistä kansanrunoutta. Hän oli Suomen muinaismuistoyhdistyksen ja Ruotsalaisen kirjallisuuden seuran jäsen. Äidinkieleensä ruotsiin intohimoisesti suhtautunut Smeds harrasti erityisesti paikannimien tutkimusta ja etymologiaa. Epätieteellisten päätelmiensä takia häntä verrattiin Olof Rudbeckiin.
Chaetodipterus

Chaetodipterus on lepakkokalojen heimoon (Ephippidae) kuuluva kalasuku. Siihen kuuluu kolme Atlantin ja Tyynenmeren lajia:
Eläinten tietoisuus

Kysymyksellä, onko ihmisen lisäksi muilla eläimillä tietoisuutta, ja tässä tapauksessa minkä tahansa tyyppistä, on merkittävä filosofinen asema etenkin kysymyksessä niiden moraalisesta arvosta. Tämä on kiistanalaista ja kannanotot ovat hyvin erilaisia aina Descartesin näkemyksestä eläimistä tunnottomina ja tiedostamattomina koneina näkemyksiin, joiden mukaan eläinten sielunelämä olisi hyvinkin rikasta. Aihe sai uuden merkityksen 1900-luvun loppupuolella, jolloin tapahtui niin sanottu ”kognitiivinen vallankumous”. Suoritetut kokeet ovat osoittaneet, että monien eläinlajien sielunelämä on paljon kehittyneempää kuin mitä aiemmin on ajateltu. Yhdeltä tai useammalta lajilta on löydetty laaja joukko kognitiivisia kykyjä, joita on aiemmin pidetty yksinomaan ihmiselle mahdollisena, mukaan lukien työkalujen käyttö, suunnittelu, moraali ja puhuttu kieli.
Kriittinen ero kysymyksessä on tietoisuuden ja itsetietoisuuden välinen ero, jossa jälkimmäisen katsotaan harvemmin kuuluvan eläimille. Itsensä peilistä tunnistavien eläinlajien määrä on kuitenkin jokseenkin suuri, ja tätä saavutusta pidetään yleensä todisteena itsetietoisuudelle.
Kaapo Kalmari

Kaapo Kalmari (s. 29. syyskuuta 2001 Hyvinkää) on suomalainen pesäpalloilija, joka pelaa Ykköspesis-joukkue Haminan Palloilijoissa.
Ura.
Kalmari on Hyvinkään Tahkon oma kasvatti. Hän voitti B-poikien SM-pronssia kaudella 2018. Kalmari teki Ykköspesis-debyyttinsä 28. kesäkuuta 2020 kotona Puijon Pesistä vastaan. Hän toi ensimmäisen juoksunsa Ykköspesiksessä 8. heinäkuuta 2020 kotona Alajärven Ankkureita vastaan. Kalmari teki Superpesis-debyyttinsä 26. heinäkuuta 2020 Kiteen Palloa vastaan. Hän löi ensimmäisen juoksunsa Superpesiksessä 4. elokuuta 2020 Vimpelin Vetoa vastaan.
Muuta.
Kalmari valmistui ylioppilaaksi Hyvinkään yhteiskoulun lukiosta keväällä 2020.
Satutettu lapsi

Satutettu lapsi on psykologi ja erityisopettaja Torey Haydenin kirjoittama tositarina 9-vuotiaasta Jessiestä, joka oli lapsi jota ei haluttu ja joka oli varhaislapsuudessaan kärsinyt hoivan puutteesta. Jessie ei pystynyt muodostamaan normaaleja kiintymyssuhteita, valehteli ja satutti muita ihmisiä jatkuvasti. Hän pyrki hallitsemaan kaikkia tilanteita ja ihmisiä.
Juoni.
Jessie oli vanhempiensa neljäs lapsi. Hän ei ollut toivottu lapsi, ja hänen äidillään oli vaikea masennus. Isä oli etäinen. Jessien 8-vuotias isosisko joutui usein huolehtimaan Jessiestä koska vanhemmat olivat kykenemättömiä siihen. Jessielle kehittyi reaktiivinen kiintymyssuhdehäiriö koska hän oli jäänyt vaille hoivaa varhaislapsuudessa. Hän ei kyennyt luomaan normaaleja sosiaalisia suhteita muihin ihmisiin.
Jessie on viehättävä tyttö, jolla on punaiset hiukset ja vihreät silmät. Huolimatta vaikeasta varhaislapsuudesta hän pärjäsi koulussa, koska oli älykäs ja kunnianhimoinen. Hän osasi myös piirtää hienoja, monimutkaisia ja yksityiskohtaisia piirustuksia. Hänellä oli kuitenkin myös pimeä puolensa. Jessiellä oli pakonomainen tarve hallita kaikkia tilanteita, hän oli taitava manipuloimaan ja osasi johdatella ihmisiä haluamaansa suuntaan. Jos Jessie ei saa tahtomaansa hyvällä, hän sai hillittömiä raivokohtauksia ja valehteli jatkuvasti. Opettajat pitivät häntä kurittomana ja vaikeana lapsena.
Jessie sytytti tulipaloja, valehteli ja sai raivokohtauksia, jonka lisäksi hän kohteli kaltoin muita perheenjäseniä sekä perheen koiraa. Koska hänen vanhempansa eivät saaneet otetta hänestä, he halusivat, että hänet otetaan huostaan hänen ollessaan 8-vuotias. Huostaanoton jälkeen hän oli useissa sijaisperheissä, joihin hän ei kuitenkaan sopeutunut.
Jessie päätyi 9-vuotiaana Glan Morfanin ryhmäkotiin, joka oli tarkoitettu vaikeasti häriintyneille ja käytöshäiriöisille nuorille. Kirjassa Torey Hayden kertoo ajasta, jonka oli tuossa ryhmäkodissa vapaaehtoisena terapeuttina. Hayden ei ole varma, oliko Jessien valehtelu tietoista, koska hän havaitsi hänen dissosioivan, mitä hän pitää merkkinä psyykkisestä traumasta. Lopulta Jessien valheiden taakse kätkemä järkyttävä totuus alkaa selvitä.
Wolf WR1

Wolf WR1 on Harvey Postlethwaiten suunnittelema Formula 1 -auto, jota Wolf-talli käytti kausilla – ja Theodore Racing kaudella 1978. Autosta tehtiin neljä erilaista muunnosta.
WR1-mallia ajoi eteläafrikkalainen kilpa-autoilija Jody Scheckter, joka voitti autolla kauden avausosakilpailun ja samalla tallin ensimmäisen osakilpailun. Monacossa Scheckter ajoi jälleen voittoon sekä kellotti samalla kilpailun nopeimman kierrosajan. Autolla ajettiin kauden aikana useamman kerran palkintosijoille. Autolla voitettiin viimeisen kerran Kanadan osakilpailussa. Talli sijoittui MM-pisteissä neljänneksi. Auton viimeinen esiintyminen F1-sarjassa nähtiin kaudella , kun yhdysvaltalainen Bobby Rahal ajoi autolla kauden päätösosakilpailussa, jossa keskeytti polttoainevikaan. 
WR2-mallilla ajettiin paalupaikalle vuoden 1977 Saksan osakilpailussa ja kilpailuissa yhteensä neljästi palkintosijoille.
WR3-mallia käytti Wolf-tallin lisäksi myös Theodore Racing, jota ajoi suomalainen Keke Rosberg. Japanin osakilpailussa Scheckter ajoi kymmenenneksi ja sai samassa osakilpailussa myös kilpailun nopeimman kierroksen. Myös Rosberg pystyi ajamaan kymmenenneksi vuoden 1978 Saksan osakilpailussa.
WR4-malli sen sijaan osoittautui kilpailukyvyttömäksi, kun Rosberg keskeytti kaudella 1978 Hollannin osakilpailun ja esikarsiutui Italian osakilpailussa.
Hüseyin Özkan

Hüseyin Özkan (aik. Khasei Bisultanov, s. 20. tammikuuta 1972 Orga) on turkkilainen judoka ja olympiavoittaja.
Özkan osallistui Sydneyn olympialaisiin 2000, joissa hän voitti olympiakultaa. Finaalissa Özkan voitti ranskalaisen Larbi Benboudaoudin ipponilla ajassa 2.46.
Maailmanmestaruuskilpailuissa Özkan voitti hopeaa vuonna 1999 Birminghamissa. Euroopan-mestaruuskilpailuissa hän voitti Oostendessa 1997, oli hopealla Ateenassa 1993 sekä pronssilla Bratislavassa 1999 ja Düsseldorfissa 2003.
Turkin mestaruuden Özkan voitti kaksi kertaa.
Özkan

Özkan on muun muassa seuraavien henkilöiden sukunimi:
Journal de St.-Pétersbourg

Journal de St.-Pétersbourg oli Pietarissa vuosina 1825–1918 ilmestynyt ranskankielinen sanomalehti. Se oli Venäjän ulkoministeriön virallinen tai puolivirallinen äänenkannattaja.
Lehden edeltäjiä olivat viralliset "Journal du Nord" vuonna 1807–1812 ja "Le Conservateur impartial" vuosina 1813–1824. Niiden tehtävänä oli vaikuttaa ranskaa osaavan koti- ja ulkomaisen sivistyneistön mielipiteisiin Napoleonin sotien aikana. "Journal de St.-Pétersbourg" oli vuoteen 1828 saakka Venäjän hallituksen päälehti, joka julkaisi ensimmäisenä viralliset uutiset ja asetukset. Siinä ilmestyi vuoteen 1829 saakka myös Aleksandr Ulybyševin artikkeleita venäläisestä kirjallisuudesta, teatterista ja musiikista. Vuosina 1829–1855 toimittajana työskenteli ranskalainen kreivi Edouard de Sancé.
Suomessa "Journal de St.-Pétersbourg" toimi vuodesta 1828 lähtien "Finlands Allmänna Tidningin" mallina ja 1840-luvulla se oli ainut sallittu ulkomaanuutisten lähde. Vielä 1800-luvun lopulla suomalaiset lehdet lainasivat venäläisen aineistonsa etupäässä "Journal de St.-Pétersbourgista" ja "St. Petersburger Zeitungista".
Lehti sai nimen "Journal de Pétrograde" vuonna 1914 ja "Journal de Russie" vuonna 1918. Se sulautui sen jälkeen Moskovassa julkaistuun lehdistökatsaukseen.
Helmut Wick

Helmut Paul Emil Wick (5. elokuuta 1915, Mannheim – 28. marraskuuta 1940) oli eräs Saksan ilmavoimien hävittäjä-ässiä toisessa maailmansodassa. Lisäksi hän oli JG 2 "Richthofen" -hävittäjärykmentin komentajana. Wick kaatui ilmataistelussa Englannin kanaalin yllä. Hän osallistui muun toiminnan ohella Ranskan valtaukseen sekä taisteluun Britanniasta. Wick ehti kerätä 56 ilmataisteluvoittoa.
Majuri Wickin pudotti luutnantti John Dundas, joka oli Spitfire-ässä. Wickin siipimies, yliluutnantti Rudolf Pflanz pudotti Dundasin. Kummatkin pudonneista saivat surmansa. Wick lensi Messerschmitt Me 109 Bf E-3 ja E-4 hävittäjäkoneeita. Sotilaallisena ansiopalkintona tuli hänelle rautaristin ritariristi tammenlehvin.
Maria Ivogün

Maria Ivogün (oik. "Ilse Kempner"; 18. marraskuuta 1891 Budapest – 2. lokakuuta 1987 Beatenberg) oli unkarilaissyntyinen ooppera- ja konserttilaulaja, äänialaltaan sopraano.
Ivogün muodosti taiteilijanimensä äitinsä, laulaja Ida von Güntherin nimestä. Hänen isänsä oli unkarilainen upseeri. Vanhempien avioeron jälkeen Ivogün muutti äitinsä kanssa Zürichiin tämän mentyä naimisiin sveitsiläisen kanssa. Ivogün kävi koulua Zürichissä, kunnes lähti opiskelemaan Wieniin. Kapellimestari Bruno Walter tutustui häneen ja kiinnitti hänet Münchenin kansallisteatterin laulajaksi vuonna 1913. Ivogünin ensimmäinen rooli oli Mimì ("La bohème"), mutta hän esiintyi samalla kaudella myös Yön kuningattarena "Taikahuilussa". Bruno Walterin johdolla hän esiintyi Erich Wolfgang Korngoldin oopperan "Der Ring des Polykrates" (1916) ja Hans Pfitznerin oopperan "Palestrina" (1917) kantaesityksissä. Suurinta tunnettavuutta Ivogün sai Zerbinettan roolilla Richard Straussin "Ariadne auf Naxos" -oopperan vuoden 1916 revision esityksellä. Hän työskenteli Münchenin kansallisteatterissa vuoteen 1925 saakka.
Ivogün teki Covent Garden -debyyttinsä vuonna 1924 Zerbinettan roolissa. Seuraavalla viikolla hän esiintyi samassa paikassa Gildana ("Rigoletto"). Vuonna 1927 hän palasi sinne Konstanzen ("Ryöstö Seraljista") ja Gildan rooleissa. Vuonna 1925 Ivogün esiintyi Zerlinan roolissa ("Don Giovanni") Salzburgin festivaalilla. Samana vuonna hänestä tuli Berliinin Städtische Operin säännöllinen laulaja, ja myöhemmin hän työskenteli Staatsoper Unter den Lindenissä. Ivogün esiintyi myös Yhdysvalloissa. Hän vetäytyi lavalta vuonna 1934.
Konserttilaulajana Ivogün esiintyi esimerkiksi Gustav Mahlerin 4. sinfoniassa ja Wolfgang Amadeus Mozartin konserttiaarioissa. Vuonna 1921 Ivogün meni naimisiin tenori Karl Erbin kanssa. Pariskunta erosi vuonna 1932, minkä jälkeen Ivogün meni naimisiin pianisti Michael Raucheisenin kanssa. Vuonna 1948 hän aloitti opettamisen Wienissä, ja vuonna 1950 hän sai nimityksen professoriksi Hochschule für Musikiin Berliiniin. Ivogünin oppilaisiin kuuluivat muiden muassa Elisabeth Schwarzkopf ja Rita Streich. Hän jäi eläkkeelle vuonna 1956.
Xenodon

Xenodon on tarhakäärmeiden (Colubridae) heimoon kuuluva käärmesuku, johon kuuluu 12 lajia. Niitä tavataan Meksikon eteläosissa, Keski-Amerikassa ja Etelä-Amerikassa. "Xenodon"-lajit ovat erikoistuneet syömään konnia ja muita suurikokoisia sammakoita. Jotkut lajit matkivat ulkonäöllään korallikäärmeitä ("Micrurus") tai keihäskäärmeitä ("Bothriops"), ja "Xenodon dorbignyi" matkii mahdollisesti jopa molempia sukuja samanaikaisesti.
Lajit.
Sukuun kuuluu 12 lajia:
Munna Bhai M.B.B.S.

Munna Bhai M.B.B.S. on Rajkumar Hiranin ohjaama intialainen hindinkielinen draamakomediaelokuva vuodelta 2003. Pääosia näyttelivät Sanjay Dutt, Gracy Singh, Sunil Dutt, Jimmy Shergill, Boman Irani ja Arshad Warsi. Elokuva oli menestys ja se voitti useita palkintoja, mukaan lukien parhaan populaarielokuvan National Film Awards -palkinto ja neljä Filmfare Awards -palkintoa.
Jatko-osat.
"Munna Bhai M.B.B.S.:n" jatko-osa "Lage Raho Munna Bhai" sai ensi-iltansa 1. syyskuuta 2006. Kolmas osa elokuvasarjaan on tekeillä.
Richard Trautmann

Richard Trautmann (s. 7. helmikuuta 1969 München) on saksalainen judoka ja judovalmentaja.
Trautmann osallistui kaksiin olympialaisiin. Barcelonan olympialaisissa 1992 hän sai pronssia, kuten myös Atlantan olympialaisissa 1996.
Maailmanmestaruuskilpailuissa Trautmann voitti pronssia vuonna 1993 Hamiltonissa. 
Saksan mestaruuden Trautmann voitti kolme kertaa.
Trautmann nimitettiin vuonna 2016 Saksan miesten päävalmentajaksi.
Trautmann

Trautmann on muun muassa seuraavien henkilöiden sukunimi:
Volkswagen Passat (B1)

Volkswagen Passat B1 (Typ 32) on Volkswagenin Passat-mallin ensimmäinen sukupolvi, jota valmistettiin vuosina 1973–1980. Se korvasi edeltäneet Volkswagen Typ 3- ja Typ 4 -mallit. Pohjois-Amerikassa autoa myytiin Volkswagen Dasher -nimisenä.
Volkswagen Passat B1 (1973–1980).
Ensimmäisen sukupolven Passat esiteltiin vuonna 1973 viistoperäisinä kaksi- ja neliovisina malleina, joissa takaluukku aukeni vain takalasin alareunaan saakka. Vuonna 1974 mallisto täydentyi viisiovisella Variant-farmarimallilla ja viistoperämalleista tuli seuraavana vuonna saataville monikäyttöversiot, joissa takaluukku aukeni ylös saakka. Auto perustuu samalle pohjalevylle kuin edellisenä vuonna esitelty Audi 80 (B1).
Vuonna 1977 vilkut siirtyivät ajovalojen yhteyteen, joita oli nyt kaksi neliskulmaista tai neljä pyöreää mallista riippuen. Lisäksi puskureista tuli aiempaa suuremmat ja kojelautaa uudistettiin.
Päivi Roppo

Päivi Helena Roppo (s. 18. elokuuta 1953 Vesilahti) on aktiiviuransa päättänyt suomalainen keski- ja kestävyysmatkojen juoksija. Hän edusti Nastolan Nasevaa ja hänen valmentajanaan toimi Risto Virtanen.
Kalevan kisoista Roppo saavutti pronssia 3 000 metrin juoksusta vuonna 1978. Lisäksi hän voitti sisäratojen SM-kilpailuissa 800 metrin juoksusta pronssia vuonna 1974 sekä 1 500 metrin juoksusta hopeaa vuonna 1974 ja pronssia vuonna 1972. Ennätyksikseen Roppo juoksi 800 metrillä ajan 2:10.1 (1979), 1 500 metrillä 4:23.7h (1979) ja 3 000 metrillä 9:21.0 (1978). Virallisiin kilpailuihin hän ei ole osallistunut vuoden 1979 jälkeen.
Samuen kieli

Samuen kieli ("samue") on kieli, joka kuuluu nigeriläis-kongolaiseen kielikuntaan ja sen gurilaisten kielten ryhmään. Vierasperäinen nimitys kielelle on "wara", mutta sitä pidetään halventavana. Samueta puhuu arviolta noin 9000 sama-kansan jäsentä viidessä kylässä Burkina Fason lounaisosissa Afrikassa. Samue jakautuu kahteen päämurteeseen, pohjoiseen ja eteläiseen. Lisäksi yhdessä muista kylistä erillään olevassa kylässä asuvat samat puhuvat kielimuotoa, jota voidaan pitää joko samuen kolmantena murteena tai omana kielenään.
Samue on toonikieli, jossa on kolme toonia: korkea, keskinen ja matala. Toonit erottelevat sanojen merkityksiä sekä kieliopillisia tehtäviä.
Samuen kielen kirjoitusasun kehittäminen alkoi 2010-luvulla. Tätä tehtävää on edistänyt merkittävästi suomalainen kielentutkija Virpi Ouattara (s. 1979).
Harvey Postlethwaite

Harvey Postlethwaite (4. maaliskuuta 1944 – 15. huhtikuuta 1999) oli brittiläinen insinööri, joka työskenteli useassa Formula 1 -tallissa 1970–1990-lukujen välisenä aikana. 
Ura.
Postlethwaite valmistui mekaniikan osastolta Birminghamin yliopistosta, minkä jälkeen hän kokeili hetken aikaa kilpa-ajamista pienissä autoluokissa, kunnes alkoi keskittyä autojen suunnitteluun ja sai paikan Marchilta 1970-luvun alussa. Sitä kautta hänet rekrytoitiin 1970-luvun puolivälissä Heskethin Formula 1 -talliin, joka oli toiminut Marchin asiakastallina. Hän suunnitteli tallin Hesketh 308 -auton, jolla James Hunt ajoi voittoon kauden Hollannin osakilpailussa. Postlethwaite suunnitteli myös Wolf-tallin kaudella käyttämän WR1-auton, jolla Jody Scheckter voitti kolme osakilpailua. Merkittävimmät saavutukset tulivat Ferrarilla, kun hän suunnitteli tallille autot, joilla voitettiin valmistajien maailmanmestaruudet kausina –.
Yksityiselämä.
Postlethwaite oli naimisissa Cherry-vaimonsa kanssa ja heillä oli kaksi lasta, Ben ja Amey.
Norges Unge Venstre

Norges Unge Venstre, lyh. NUV, on norjalainen poliittinen nuorisojärjestö, jonka emopuolue on Venstre. Toiminta on tarkoitettu alle 35-vuotiaille liberaaleille nuorille. Jäseniä on noin tuhat ja paikallisosastoja 40.
NUV perustettiin vuonna 27. tammikuuta 1909. Vuoteen 1972 asti norjalainen Dagbladet-lehti oli järjestön yksi tärkeimpiä äänenkannattaja. 
Järjestö on Lymecin ja IFLRY:n jäsen.
NUV kannattaa muun muassa monarkian lakkauttamista, asevelvollisuudesta luopumista sekä vapaakaupan kasvattamista.
Mercedes-Benz CLA-sarja (C117)

Mercedes-Benz C117 on Mercedes-Benz CLA-sarjan ensimmäisen sukupolven malli, jota valmistettiin vuosina 2013–2019. Sen seuraajaksi tuli C118.
Mercedes-Benz C117 (2013–2019).
Mercedes-Benz C117 esiteltiin Detroitin autonäyttelyssä tammikuussa 2013. Se perustuu tekniikaltaan A-sarjaan (W176). Shooting brake -tyylinen farmarimalli esiteltiin Geneven autonäyttelyssä maaliskuussa 2015.
Vuoden 2013 Euro NCAP -kolaritestistä C117 sai tulokseksi täydet viisi tähteä.
Cordon sanitaire

Cordon sanitaire (ranskaa, kirjaimellisesti ”terveysketju”) on alun perin tarkoittanut maantieteellisen alueen eristämistä, jolla pyritään pysäyttämään kulkutaudin leviäminen. Se tarkoittaa myös eristämispolitiikkaa, jonka tarkoituksena on pysäyttää vaarallisena pidetyn aatteen leviäminen tai vaikutus. Nimityksellä viitataan erityisesti pyrkimyksiin eristää Neuvostoliitto Länsi-Euroopasta maailmansotien välisenä aikana.
Kulkutautien torjumisessa.
Alun perin "cordon sanitaireksi" kutsuttiin vartioketjua, joilla eristettiin tietty alue tautiepidemian aikana. Vartioketjulla voitiin estää ulkopuolisten sisäänpääsy kaupunkiin, johon tauti ei vielä ollut levinnyt, tai sillä voitiin estää asukkaiden ulospääsy kaupungista tai talosta, jonka tiedettiin jo olevan taudin saastuttama. Vanhin tieto menettelyn käytöstä on mustan surman ajalta 1300-luvulta. Vasta 1700-luvulla alkoi yleistyä vartioketjujen asettaminen valtioiden välisille rajoille. Myöhemmin "cordon sanitairella" alettiin viitata sekä hallinnollisiin eristysmääräyksiin että rajanylityspaikoilla käytettyihin karanteenitiloihin. Useat valtiot yrittivät huonolla menestyksellä käyttää "cordon sanitaire" -eristystä espanjantaudin leviämisen estämiseksi. Lääketieteen kehittyminen on sittemmin vähentänyt sen käyttöä.
Politiikassa.
Ensimmäisen maailmansodan jälkeen "cordon sanitaireksi" alettiin kutsua Ranskan pyrkimystä estää kommunismin leviäminen Länsi-Eurooppaan eristämällä Neuvosto-Venäjä ei-kommunististen reunavaltioiden ketjulla. Sanonnan uuden merkityksen otti käyttöön Ranskan pääministeri Georges Clemenceau. Ranskan 1930-luvulle saakka noudattamaan "cordon sanitaire" -politiikkaan kuului sotilaallinen ja taloudellinen tuki Puolalle, Tšekkoslovakialle, Unkarille, Romanialle, Bulgarialle ja Baltian maille. Lopulta eristämispolitiikka kuitenkin epäonnistui. Toisen maailmansodan jälkeen Yhdysvallat omaksui kommunismia vastaan samankaltaisen patoamispolitiikan.
Myöhemmin "cordon sanitaire" -nimitystä on alettu käyttää myös eräiden maiden sisäpolitiikassa tilanteista, joissa valtapuolueet päättävät yhdessä kieltäytyä yhteistyöstä ääriaatetta edustavan puolueen kanssa. Esimerkiksi Belgiassa muiden puolueiden kieltäytymistä yhteistyöstä oikeistopopulistisen Vlaams Blok -puolueen kanssa kutsuttiin "cordon sanitaireksi".
Vorstenlanden

Vorstenlanden () on hollanninkielinen termi, jolla tarkoitetaan Jaavan saarella sijainneita Alankomaiden siirtomaaimperiumin piiriin kuulunutta neljää sulttaani- ja ruhtinaskuntaa. Ne olivat periaatteessa itsenäisiä, eikä esimerkiksi muualla vallitseva maataloutta koskeva "cultuurstetsel"-vaatimus pätenyt niissä, mutta myös niissä kenraalikuvernöörin edustajalla oli ylin sana ja valta. Vorstenlandenit eivät myöskään voineet solmia ulkopoliittisia yhteyksiä tai ylläpitää ulkomaalaisia hovissaan.
Vorstenlandenit olivat:
Pakualaman oli Vorstenlandeista pienin ja tämän takia myös edistynein, sillä sen oli käytettävä kaikkia keinoja selvitäkseen. Surakarta, Mangkunegaran ja Pakualaman lähettivät 1900-luvun alussa prinssejään Eurooppaan opiskelemaan, ja Yogyakarta seurasi ennen pitkää perässä lähettämällä prinssi Dorodjatunin opiskelemaan Alankomaihin.
Vorstenlandenien väkiluvuksi arvioitiin vuoden 1872 lopussa noin 1,1 miljoonaa. Ne olivat Jaavan tiheimmin asutettuja alueita ja mahdollisesti jopa neljänneksen köyhempiä kuin muu Jaava. Myös lukutaidottomuus oli Vorstenlandeneissa yleisempää kuin muualla.
Vaikutus.
Huolimatta siitä, että Vorstenlandeneilla oli hyvin vähän poliittista vaikutusvaltaa, ne olivat tärkeitä jaavalaisen kulttuurin keskuksia. Vorstenlandenit olivat tärkeitä muun muassa jaavalaisen tapakulttuurin, kielen, muodin, taiteen ja arkkitehtuurin suhteen.
Volkswagen Polo (täsmennyssivu)

Volkswagen Polo tarkoittaa seuraavia Volkswagenin automalleja:
Karhumäen kisat

Karhumäen kisat olivat jatkosodan asemasotavaiheessa vuosina 1942–1944 Itä-Karjalan Karhumäessä järjestettyjä Suomen armeijan urheilukilpailuita, joihin osallistui rintamalla palvelleita suomalaisia huippu-urheilijoita. Lukuisista rintamalla pidetyistä kilpailuista ”Karhumäen olympialaiset” olivat suurimmat ja tunnetuimmat. Talvikisat ehdittiin järjestämään kolmesti vuosina 1942, 1943 ja 1944, ja kesäkisat kahdesti 1942 ja 1943.
Historia.
Suomen joukot valtasivat Maaselän kannaksella sijaitsevan Karhumäen joulukuussa 1941. Urheilutoiminta käynnistyi seuraavan talven aikana rintamalinjojen vakiinnuttua ja taisteluiden muututtua asemasodaksi. Karhumäestä muodostui kilpailuiden pääpaikka, jonne eri puolilta rintamaa saapuneet urheilijat kerääntyivät kohtaamaan toisensa. Karhumäki valittiin kisapaikaksi hyvän sijaintinsa sekä sopivien suorituspaikkojensa vuoksi. Kaupunkia ympäröivä maasto tarjosi loistavat olosuhteet talviurheilulle, ja maastoa verrattiin jopa Garmisch-Partenkirchenin tai Zakopanen kilpailupaikkoihin. Talvikisojen nyrkkeily- ja painikisat järjestettiin Karhumäen teatterissa. Päävastuu kisojen järjestämisestä oli 1. divisioonalla ja kersantti Paavo Karikolla.
Viikonlopun kestäneet kilpailut saivat valtakunnallista huomiota ja keräsivät paljon yleisöä, jotka saapuivat seuraamaan tunnettuja huippu-urheilijoita tai kannustamaan oman yksikkönsä urheilijoita. Ohjelmaan kuuluivat juhlalliset avajaiset ja kisat päättyivät yhtymien väliseen marssikilpailuun. Kisoja oli seuraamassa arvovieraita, kuten ministereitä ja korkea-arvoisia sotilashenkilöitä sekä ulkomaalaisia lehtimiehiä. Moskovan radio puolestaan yritti propagandassaan vähätellä kisojen merkitystä. "TUL-lehteen" kirjoittaneen Lauri Nurmen mukaan Moskovan Tiltu väitti kisoihin osallistuneen vain muutamia urheilijoita, joiden tulokset olivat heikkoja.
Ensimmäisiin talvikisoihin maaliskuussa 1942 osallistui yli 300 hiihtäjää, 53 painijaa ja 42 nyrkkeilijää. Kesäkisojen 1942 ohjelmassa oli neljätoista eri lajia. Yleisurheilun ohella mukana olivat paini ja nyrkkeily. Lisäksi kisojen ohjelmassa olivat Karhumäen ja Äänislinnan väliset jalkapallo ja jääpallo-ottelut. Yleisurheilussa voittajat saivat opetusministeri Antti Kukkosen lahjoittaman kunniapalkinnon. Tammikuussa 1943 avattiin Karhumäen urheiluopisto, jossa järjestettiin miehistölle tarkoitettuja kursseja kesä- ja talvilajeissa. Sen tiloissa olivat voimistelu- ja painisali, nyrkkeilyhalli, vierashuoneita, keittiö ja sauna. Myös naisilla oli oma tila voimistelun harrastamiseen. Vuonna 1943 kesäkisojen suosio kasvoi niin, että kilpailuihin piti järjestää karsintoja. Yleisurheilun kolmessatoista eri lajissa oli 200 osallistujaa, ja nyrkkeilyssä ja painissa molemmissa 50. Viimeisiksi Karhumäen kisoiksi jäivät maaliskuussa 1944 järjestetyt talvikisat, kun urheilutoiminta loppui Neuvostoliiton käynnistettyä suurhyökkäyksensä kesäkuussa 1944.
Zack MacEwen

Zack MacEwen (s. 8. heinäkuuta 1996 Charlottetown, Prinssi Edwardin saari) on kanadalainen jääkiekkoilija, joka edustaa NHL-seura New Jersey Devilsiä. MacEwen pelaa keskus- ja laitahyökkääjänä.
MacEwen teki varaamattomana pelaajana sopimuksen Vancouver Canucksin kanssa maaliskuussa 2017. Lisäksi hän on edustanut Philadelphia Flyersia ja Los Angeles Kingsia.
Heinäkuussa 2023 MacEwen teki vapaana agenttina Ottawa Senatorsin kanssa kolmen vuoden ja yhteensä 2,325 miljoonan dollarin arvoisen sopimuksen.
Lokakuussa 2025 Senators kauppasi MacEwenin New Jersey Devilsiin vaihdossa Kurtis MacDermidiin.
Superpesis

Superpesis on Suomen Pesäpalloliiton ylläpitämä pesäpallon korkein sarjataso.
Ykköspesis

Ykköspesis on Suomen Pesäpalloliiton ylläpitämä pesäpallon toiseksi korkein sarjataso. Sitä käsitellään kahdessa artikkelissa.
Brest Business School

Brest Business School on eurooppalainen kauppakorkeakoulu, joka toimii Brestin kaupungissa. BBS perustettiin Ranskassa vuonna 1962.
BBS on kansainvälinen akkreditointi (CGE). 
Koulun merkittäviin alumneihin lukeutuvat muun muassa Laury Thilleman (ranskalainen missi).
Keihäskäärmeet

Keihäskäärmeet ("Bothrops") on kyykäärmeiden (Viperidae) heimoon kuuluva käärmesuku. Se on monimuotoinen suku, johon kuuluu 45 lajia. Niitä tavataan Meksikosta, Keski- ja Etelä-Amerikasta sekä Länsi-Intian saaristosta. Keihäskäärmeet aiheuttavat suurimman osan käärmeen puremasta johtuvista myrkytyksistä ja kuolemista Etelä-Amerikassa. Keihäskäärme ("Bothrops atrox") aiheuttaa enemmän kuolemia kuin mikään muu eteläamerikkalainen käärme.
Lajit.
Sukuun kuuluu 45 lajia:
Child of deaf adult

CODA on lyhenne englannin kielen sanoista "Children Of Deaf Adults" ja tarkoittaa kuurojen vanhempien kuulevaa lasta. Maailmassa on vähintään kymmeniä tuhansia CODA-henkilöitä, Suomessa useita tuhansia.
Kirkland (Washington)

Kirkland on yhdysvaltalainen kaupunki, joka sijaitsee Washingtonin osavaltion Kingin piirikunnassa. Vuonna 2019 Yhdysvaltojen väestölaskenta arvioi väestön määrän olevan 93 010.
Kirklandin kaupunki nimettiin brittiläisen liikemiehen Peter Kirkin mukaan, joka tuli Washingtoniin 1880-luvulla laajentamaan terästuotantoyritystään.
Jean Stewart

Jean Stewart (myöh. Hurring, 23. joulukuuta 1930 Dunedin – 7. elokuuta 2020) oli uusiseelantilainen uimari ja olympiamitalisti.
Stewart voitti 100 metrin selkäuinnissa olympiapronssia Helsingissä 1952. Hän kilpaili samalla matkalla myös Melbournen kesäolympialaisissa 1956. Sittemmin uimari Lincoln Hurringin kanssa avioitunut Stewart kuoli 89-vuotiaana 7. elokuuta 2020. Hänen poikansa Gary Hurring on uinnin MM-mitalisti, joka sijoittui olympialaisissa parhaimmillaan neljänneksi.
Verta ja lihaa

Verta ja lihaa on suomalaisen laulaja-lauluntekijä Topi Sahan vuonna 2010 julkaistu esikoisalbumi. Albumi ei noussut Suomen viralliselle albumilistalle, mutta se sai kuitenkin levyarvosteluissa positiivisen vastaanoton. Helsingin Sanomat valitsi sen myös yhdeksi vuoden 2010 parhaista albumeista.
Kappaleet.
Albumin kaikki kappaleen on säveltänyt ja sanoittanut Topi Saha.
Paavo Karikko

Pauli (Paavo) Allan Antero Karikko (15. helmikuuta 1903 Keuruu – 15. elokuuta 1978 Turku) oli suomalainen urheiluvalmentaja, joka toimi muun muassa Turun kunnallisena urheiluohjaajana vuosina 1938–1969.
Elämä.
Karikon isä oli kirjailija Kaarle Karikko. Hän osallistui sisällissotaan valkoisten puolella vasta 15-vuotiaana ja kirjoitti ylioppilaaksi Tampereen lyseosta vuonna 1923. Opiskellessaan lakitiedettä Helsingin yliopistossa Karikko kuului Akateemiseen Karjala-Seuraan ja oli Suomen Akateemisen Urheiluliiton sihteeri.
1930-luvun alussa Karikko toimi muun muassa ohjaajana Suomen urheiluopistossa ja Suomen Urheiluliiton yleisurheilun päävalmentajana. Hän kuului myös SUL:n johtokuntaan. Vuosina 1933–1936 Karikko työskenteli Italian yleisurheiluliiton päävalmentajana. Vuonna 1938 hän aloitti Suomen ensimmäisenä kunnallisena urheilunohjaajana Turussa. Jatkosodan aikana Karikko oli vastuussa vuosittaisten Karhumäen kisojen järjestelyistä. Vuosina 1947–1948 hän toimi Sveitsin yleisurheiluliiton valmentajana Magglingenin urheiluopistossa.
Karikko kirjoitti Mauno Kosken kanssa vuonna 1975 julkaistun Paavo Nurmen elämäkerran, vaikkei tiettävästi ollut hänen kanssaan edes puheväleissä arvosteltuaan Nurmen harjoitusmenetelmiä. Vuonna 2006 elämäkerta julkaistiin myös englanninkielisenä käännöksenä. Karikon lähipiiriin kuului muun muassa presidentti Urho Kekkonen, johon hän tutustui opiskeluaikoinaan 1920-luvulla.
Turun urheilupuistoa kiertävä 1,4 kilometrin pituinen kuntorata on nimetty hänen mukaansa Karikonlenkiksi.
Gordon Smith (jääkiekkoilija)

Gordon Smith (14. helmikuuta 1908 Winchester, Massachusetts – 22. lokakuuta 1999 Boston, Massachusetts) oli yhdysvaltalainen jääkiekkoilija ja olympiamitalisti.
Smith kuului Yhdysvaltain miesten maajoukkueen kokoonpanoon sen saavuttaessa olympiahopeaa Lake Placidissa 1932, olympiapronssia Garmisch-Partenkirchenissä 1936 ja MM-hopeaa Puolassa 1931.
Osborne Anderson

Osborne ”Ty” Anderson (15. lokakuuta 1908 Fredrikstad, Norja – 31. tammikuuta 1989 Lynn, Massachusetts) oli yhdysvaltalainen jääkiekkoilija ja olympiamitalisti.
Anderson kuului Yhdysvaltain miesten maajoukkueen kokoonpanoon sen saavuttaessa olympiahopeaa Lake Placidissa 1932 ja MM-hopeaa Puolassa 1931.
Alauddin Ali

Alauddin Ali (; 24. joulukuuta 1952 – 9. elokuuta 2020 Dhaka) oli bangladeshilainen elokuvasäveltäjä.
Ali syntyi Ustad Jadob Alin ja Zohora Khatunin pojaksi. Hän sai varhaista musiikkikasvatusta sukulaismieheltään Sadeq Alilta. Vuonna 1968 hän aloitti työskentelyn Altaf Mahmudin avustajana. Hänen ensimmäinen elokuvansa oli "Shondhikkhon" (1975). Ali sai Bangladeshin kansallisen elokuvapalkinnon parhaana musiikkijohtajana elokuvista "Golapi ekhon traine" (1978), "Sundori" (1979), "Koshai" (1980), "Jogajog" (1988) ja "Lakhe ekta" (1990). Parhaana sanoittajana hän sai saman palkinnon elokuvasta "Premik" (1985) ja parhaana säveltäjänä elokuvasta "Laal Doriya" (2002). Kaikkiaan Ali teki noin 5 000 laulua ja vastasi yli kolmensadan elokuvan musiikista.
Alin yhteistyökumppaneiden joukossa olivat Anwar Pervez, Sabina Yasmin, Amjad Hossain, Runa Laila, Rafiqul Alam ja Abida Sultana. Hän sai useita lapsia, joista myös Alif Alauddin saavutti suosiota laulajana.
Alilla todettiin syöpä ensi kertaa kesäkuussa 2015. Heinäkuussa 2015 hän lähti hoitoja varten Thaimaahan. Hän kuoli elokuussa 2020 sairaalassa, johon oli tullut kirjatuksi elintoimintojen ylläpitoon kuolemaansa edeltäneenä päivänä keuhkokomplikaatioista kärsineenä.
Joseph Fitzgerald

Joseph Francis ”Joe” Fitzgerald (10. lokakuuta 1904 Brighton, Massachusetts – 20. maaliskuuta 1987 Needham, Massachusetts) oli yhdysvaltalainen jääkiekkoilija ja olympiamitalisti.
Fitzgerald kuului Yhdysvaltain miesten maajoukkueen kokoonpanoon sen saavuttaessa olympiahopeaa Lake Placidissa 1932.
Winthrop Palmer

Winthrop Hale Palmer jr. (5. joulukuuta 1906 Summit, New Jersey – 4. helmikuuta 1970 Madison, Connecticut) oli yhdysvaltalainen jääkiekkoilija, olympiamitalisti ja maailmanmestari.
Palmer kuului Yhdysvaltain miesten maajoukkueen kokoonpanoon sen saavuttaessa olympiahopeaa Lake Placidissa 1932 ja maailmanmestaruuden Tšekkoslovakiassa 1933.